Bairische Buechspraach

Der Artikl ist naach dyr Schreibung von n dyr **Bairischn Buechspraach** gschribn.

De **Bairische Buechspraach** (older kurz **Buechspraach**) ist dö Spraach, in derer wo d Sturmibibl gschribn ist. Is ist ayn konstruirte Spraach, und herkemmen tuet s von n Hell Sepp von Troosburg. De Buechspraach sollt ayn gmainsame Schriftspraach fia alle Bairn sein, dö wo önn Aufbau und d Struktur von n gantzn Bairischn enthaltt und dö wo aau alle Bairn in ienerner Mueterspraach lösn, also ausspröchen, künnen sollnd. Dyr Konstruktionsplan
von dyr Buechspraach beruet eender auf ayner Historisierung als wie auf ayner Etymologisierung, und dyr Grundstain von alln ist d Ibadachung.

## Schreibung

### Grundlaag

De Grundlaag von dyr Schreibweis von dyr Bairischn Buechspraach ist de etymologische Schreibung von n Schmeller seinn Bairischn Wörterbuech [BW]. De sel Schreibung wird eyn [BGrSch] (S. 11ff) in n Gnaun ausdeutscht. Si laauft drauf aushin, däß non von n Mittlhoohdeutschen her *â* von *a*, *æ* von *ä*, *ê* von *e*, *ô* von *o*, *œ* von *ö*, *ai* oder *êi* von *ei*, *âu* von *au*, *êu* von *eu*, *ue* von *u*, *üe* von *ü* unterschidn werdnd (de Dächln ober de Buechstabn steend fia de durtmaalignen Langselbnlautt).

In dyr Bairischn Buechspraach werdnd ietz de Verbündd *æ* und *œ* auftrennt in *ae* und *oe*; de Dächln werdnd nit gschribn, sundern fia dös werdnd d Selbstlautbuechstabn verdoplt, also *aa*, *ee*, *oo* fia *â*, *ê*, *ô*. De mittlhoohdeutschn Langselbstlautt *î* und *û* seind in dönn Lautstand schoon Zwilautt, gschribn *ei* und *au*. De Grapheme *ie*, *ue* und *üe* stengend in dyr Bairischn Buechspraach fia de altn Zwilautt *ië*, *uo* und *üe*, mitterbairisch *ia*, *ua* und *ia*, norderbairisch *ej*, *ou* und *ej*.

De bairische Buechspraach haat also de ainfachn Selbstlaut-Grapheme *a, ä, e, i, o, ö, u, ü, y* und de zammengsötztn *aa, aau, ae, ai, äi, au, äu, ee, ei, eu, ie, oe, oo, ue, üe*.

### Weiters

Driba hinaus zaigt de Bairische Buechspraach aau rein lauttliche (older phonetische) Merkmailn. So steend zun n Beispil *ä* und *ö* aau tiemdd entgögn dyr Etymologie fia *hells a* und *offens e* (*däß*, *Össn*, ...). Gnaun yso verhaltt si syr mit n *y* wo ainfach fia n bairischen "a-hältigen Schwa-Lautter" steet.

De Buechspraach kimmt also mit n Zeichnvorrat vom Lutterischn d. h. **aane diakritische Zeichn** aus, und gnau wie s Lutterische geet s afer aft bösser mit n *langn s* zu n Schreibn.

## Lauttung (Lösartn)

Öbbs Bsunders ist, däß myn bei de mäistn Worter de gwissn Ausspraachn von de meerern bairischn Gäu ganz ainfach von dyr Buechspraach ablaittn kan. Umdraeter geet s freilich nity; daa mueß myn schoon aau d Wortherkumft kennen. Freilich kan nie allss ains zo ains pässn.

### Grundsaz

De Buechspraach verwendd wo s geet, de ölteste gmainsame Wortform aus derer wo myn aft de verschidnen Lauttungen ablaittn kan. Beispilsweis:

**ain** = 'alts ei' + n --> *oa* + n --> *oã*
 
'Alts ei' kan in n Bairischn zun n Beispil zun *oa* werdn, kimmt danach ayn nunsl-n ( = der Nasal n) wird in vil Mundartn der Selbstlautter older wie daa dyr Zwilautter gnunslt. Je nach Mundart seind vil anderne Deuttungen müglich.

**andraen** = a + n + dræn --> *å* + n + *drán* --> *õdráán*

'A' wird bairisch verdumft, 'n' tuet nunsln und is mhd. 'æ' werd bairisch gwonerweis ayn 'hells a'. Naach dyr selbn Schreibung kan myr Sunderbairisch gnau yso *ondráán* sagn.

**vil** --> *fui*, *fej*, *fil*, *füü*, ...
 
So wird is ainzlne Wort buechspraachlich aindeuttig gschribn, afer auf alle müglichnen Artnen ausgsprochn. Tiemdd seind fia bsunderne Wörter ainfach Schreibungen föstglögt, wie:
**tiemdd** ( = manchmal), **nit** ( = nicht), **nän** ( = nein). Däß myr **tiemdd** also wie *adiam* lösn kan ist durchaus yso vorgseghn. Ganz im Gegntail ist de groesstmüglichne Freiheit bei dyr Ausspraach beabsichtigt: z. B.: *sid* fia **sunder**, *då* fia **daadl**, *gängan* fia **geen** older *hánd* fia **seind** seind kain Freitniss ( = Tabu). Andrerseits seind alle müglichnen **Schreibungen** gnau föstglögt.

### eyn Ainzlnen

In dyr druntern Tabeln seind de ainzlnen Grapheme angöbn, ayn par müglichne heuntignen Ausspraachn in n Bairischn in dyr WP-Umschrift (), Beispilwörter aus dyr Sturmibibl, und es ist spraachwissnschaftlich erklaert, wie alles zammenhöngt. Also: gschribn -> [glösn] -> Wortbeispil -> erklaert:

### Mittlautt

Es geit wie in n Schriftdeudschn folgende Mittlautt ainfach/waich und doplt/hört als entspröchnde Schreibweis zo n Anzaign ob
der vorige Selbstlautter lang oder kurz ist: p/pp, t/tt, k/ck. Aft geits aau non folgende nit-schriftdeudschn "Doplungenn":
b/bb (grob/öbbs), d/dd (Gwand/eingwänddn), g/gg (+ain Strig/zween Strigg), chs/x (Hächs/Fux), h/ch (gaeh/starch), sh/sch (+ain Tish/zween Tisch).
D Grapheme gg, x, ch, ck künnen also yn Guttural-Fortis in n dö sunderbairischn Mundartn anzaign. Doplte "nn" zaing an däß s "n" gsprochn werd. Ainfache "n" werdn in gwisse Mundartn gnunslt.

## Spraachbau und Wortschaz

### D Artikl
#### De bestimmtn Artikl (verainfacht)

#### De unbestimmtn Artikl (verainfacht)

### Vürwörter

#### persönlichne Vürwörter

#### Possisivpronomen

#### Indefinitpronomen und unbestimmte Zalwörter

### Zeitwort-Spraachbau

#### ainfache Vergangenheit

In dyr Bairischn Buechspraach ist de ainfache Vergangenheit (Präteritum, ungnäuner "Imperfekt") als Erzölvergangenheit widerhergstöllt wordn. Ys Bairische haat s Präteritum schoon vor 500 Jaar verloorn, netty die dreu Hilffszeitwörter *wollt, sollt, war* nit. Seit derer Zeit werd fia dös de zammgsötzte Vergangenheit (Perfekt) mit *habn* und *sein* verwenddt [dbD 98 - 101] [BGR 53 - 55]. In n Schriftdeudschn ist ys Präteritum afer non löbndig; drum seind aau die altn bairischn Verganheitsformenn nit schwaer zo n Versteen.

Is gibt "starche" und "schwache" Zeitwörter. Bei de schwachn ist s ainfach: Daa kimmt ayn "g-" vor de Gögnwartsform hin ("i gmach" = "ich machte"), Geet dös nit, ist s halt ayn "ga-" (gå-, schwachtoonig): "i gakenn" usw. De starchn werdnd ainfach aus dyr altn Spraach ibanummen und seind anleich, aber bei Weitn nit allweil gleich, wie in n Schriftdeudschn: "i kimm/kaam/bin kemmen/kaem (käme), "i wash/wuesh/haan gwaschn/wüesch". In n Grund seind s die Formenn wie in n "Schmeller"[BW].

Ayn Beispil aus dyr Sturmi-Bibl (*De Bschaffung 1, 1-2*) is *"Eyn n Anfang bschuef dyr Herrgot önn Himml und d Erdn. Und d Erdn war oed und laer, finster war s iba dyr Teuffn, und yn n Herrgot sein Geist gschwöbt iba n Wasser."*: *bschuef* (heint: *hot/hout daschåffa*, lutterisch: *erschuf*) ist ayn alte starche Form; *gschwöbt* (heint: *is gschwebt*, lutterisch: *schwebte*) ist ayn alte reglmaessige Form; *war* (heint: *wor/wår*, lutterisch: *war*) aau ayn unreglmaessige Form, dö wo heint nun nöben *is gwen/gwest* auftaucht.
##### Ayn Beispillistn
Daader aynmaal ayn ainfacher Ibablik iba göngige Formenn naach n Spraachgebrauch in dyr Sturmibibl. Dö Listn ist wöder umfasset, non sollt s als eeherne Norm betrachtt werdn. Was "starch" und "schwach" ist, entscheidt lösstlich s Mittlwort in n Bairischn. D Reihennfolg ist *Nennform - Gögnwart; Vergangenheit; Mittlwort; Bedingungsform*.

**I:**
* machen - i mach, du machst, er macht, mir/sö machend, ös machtß; i gmach, mir/sö gmachend; gmacht; i machet, mir/sö machetnd, ös machetß
* denken - i denk; i gadenk; denkt; denket
* freun - i freu; i gafreu; gfreut; freuet
::Vor aynn Schlaglautter, aber aau bei Unklaarheitn, öbbenn bei "freun", weil daa aau d Nennform schoon "gfreun" lauttn kan, springt bei de schwachn Zeitwörter dös unbetoonte "ga-" (gå-) ein.

**II:**
* schreibn - i schreib; i schrib; gschribn; i schrib (nootfalls: schreibet)
* scheuhen - i scheuh; i schih; gschihen; i schih (bzw.: scheuhet)
* schneibn - es scheibt; es schnib; gschnibn; es schnib (bzw.: schneibet)
::De häuffigste Gruppn; "schneibn" kan starch sein, mueß aber nit. "scheuhen" zaigt, däß si daa tiemdd öbbs aus "fremde" Gruppnen eingschlichen haat (schoon bei n Schmeller dyrseit).

**III:**
* singen - i sing; i sang; gsungen; i säng
* brinnen - s Haus brinnt; s Haus brann; brunnen; s Haus bränn
* bringen - i bring; i brang; brungen; i bräng
* winken - i wink; i wank; gwunken; i wänk
::Wider: Nit s Lutterische ist dyr Maaßstab, was starch ist!

**IV:**
* biegn - i bieg; i bog; bogn; i bug
* höbn - i höb; i hob; ghobn; i hub
* liegn - i lieg; i log; glogn; i lug
* klieb - i klieb; i klob; klobn; i klub
::Wo s Lutterische in dyr Bedingungsform ayn Ö haat, ist s in n Bairischn ayn U. Vergleich aau d Nämst "dyr Bug", "dyr Hub", "d Lug" und "dyr Klub" (= "Spalt", nit öbbenn "Verain"; dyrfia "de Zöch" und so weiter).

**V:**
* geltn - i gilt; i galt; goltn; i gält
* sterbn - i stirb; i starb; gstorbn; i sturb
::In dyr Bedingungsform steet Ä older U, was halt aindeuttiger ist.

**VI:**
* grabn - i grab; i grueb; grabn; i grüeb
* frössn - i friß, mir frössnd; i fraaß, mir fraassnd; gfrössn; i fraess
* haissn - i haiß, mir haissnd; i hieß, mir hiessnd; ghaissn; i hiess
* schlaaffen - i schlaaf, mir schlaaffend; i schlief, mir schlieffend; gschlaaffen; i schlieff
* spröchen - i sprich, mir spröchend; i spraach, mir spraachend; gsprochen; i spraech
::Acht auf d Ruggnaam von dyr Ainsilberdenung sowie d Umlauttung in dyr Bedingungsform. D Nämst entspröchend tailweis yn dyr Vergangenheit: "d Spraach", "dyr Fraaß".

**VII - Was allss yso aus n Ramen fallt:**
* sein - i bin, du bist, er ist, mir/sö seind, ös seitß; i war; gwösn; i wär
* habn - i haan, du haast, er haat, mir/sö habnd, ös habtß; i hiet; ghaat/ghabt; i haet
* tuen - i tue, mir/sö tuend/tüend, ös tuetß/tüetß; i taat; taan; i taet
* geen - i gee, mir geend/gengend; i gieng; gangen; i gäng
* steen - i stee, mir steend/stengend; i stuendd/standd; gstanddn; i ständd
* künnen - i kan, mir künnend; i kunnt; künnen; i kännt
* müessn - i mueß, mir müessnd; i gmueß, mir gmüessnd; müessn; i müesset
* derffen - i derf, mir derffend; i darf, mir darffend; derffen; i därff
* wissn - i waiß, mir wissnd; i gwaiß, mir gwissnd; gwisst; i wisset
* wolln - i will, mir wollnd; i gwill, mir gwollnd; wolln; (i wollet)
* mögn - i mag, mir mögnd; i gmag, mir gmögnd; mögn; (i möget)
::"mecht" haat si verselbstöndigt, drum obn de Klammerausdrück. D Mittlwörter seind grad +ain Müglichkeit - statt "künnen" kan öbbenn aau "gekünnt" und anleich steen; dös haat aber daader kainn Einfluß auf d Vergangenheitsform.

#### aigntliche Mög

Als aigntliche Möglichkeitsform (Konjunktiv I) haat de Bairische Buechspraach d Möglichkeitsform mit dyr Endung *-eb* aus n Zimbrischn. Dyr Konjunktiv I wird in n Bairischn ausser in ayn par föste Wendungen niemer verwenddt; myn nimmt fia dös önn Indikativ her [dbD 102/103] [BGr 69]. In n Schriftdeudschn git s önn Konjunktiv I aber nun. Was gern "Konjunktiv" gnennt werd (aigntlich "Konjunktiv II"), ist von dyr Verwendung her in dyr Regl de Bedingungsform. Von derer aus kan myn oft auf de richtige Vergangenheitsform zruggschliessn: "i kaem" > "i kaam", "i schlüeg" > i schlueg". D Form auf "-et" empfilht de Buechspraach (abgseghn von de schwachn Zeitwörter) grad in n Nootfall, d Umschreibung mit "taet" grad in begründdte Ausnaamenn: *"Künnen taet i schoon, aber mögn tue i nit."*

Ayn Beispil aus dyr Sturmi-Bibl (*De Bschaffung 2, 15*) is *"Dyr Trechtein naam also önn Menschn und gsötzt n eyn n Gartn Öttn einhin, dyrmit yr n baueb und hüetteb."*: *baueb*, *hüetteb* (heint: *dyrmit yr n baut und hüett*, lutterisch: *damit er ihn bebaue und hüte*).

#### eerste Zuekumft

Aau ayn eerste Zuekumft (Futur I) verwenddt de Bairische Buechspraach. Es Futur I kennt es Boarische zwaar nun; myn nimmt aber fia dös gwonerweis es Präsens her [BGr 51/52]. In n Schriftdeudschn wird es Futur I nun öfters hergnummen. De Bairische Buechspraach haat ayn bsundere Zuekumftsform mit *gaan* + Nennform.

Ayn Beispil aus dyr Sturmi-Bibl (*De Bschaffung 2, 17*) is *"aber von n Baaum der Wissnheit von Guet und Boes derffst nit össn; denn baldst dyrvon isst, gaast sterbn."*: *gaast sterbn* (heint: *werst/wirst sterm*); oder (*De Bschaffung 2, 17*) *"Dösswögn gaat dyr Man önn Vatern und d Mueter verlaassn und si an sein Weib binddn, und sö werdnd ain Leib."*: *gaat verlaassn* (heint: *werd/wird valåssn/valoun*).

### Wortschaz

Dyr Wortschaz von dyr Bairischn Buechspraach haat meerer Quellnen: De ibaliferte Bairische Spraach, "gwone" deutsche Wörter, aau öbbenn mittlhoohdeutsche, Neubildungen und Verleehnungen. Dös haisst zo n Ainn, däß ayn ieds bairische Wort aau sein buechspraachliche Fassung haabn sollt und zo n Andern, däß öbbenn eyn n Bairischn vorhanddne Luckenn durch buechspraachliche Neubildungen gschlossn werdn sollnd. Kimmt yso wie daader obn öbbenn dös Wort "Präteritum" vür, naacherd nit, weil s bairisch-buechspraachlich wär, sundern daa ist s ainfach aus n Lutterischn zitiert.

#### Ibaliferte Wörter

Schriftliche Belöge fia de Bairische Spraach geit s grad gnueg (Schmeller [BW], Schatz [Sch], ÖWB [OeWB], usw.) und ainige Grundsätz fia dös, wie de buechspraachliche Schreibung von de Wörter mit dyr Wortherkumft zammhöngt, seind drobn in da Lauttungstabln zammgfasst und eyn dönn untern Abschnit "Schreibung" bschribn.

#### Neubildungen und Verleehnungen

Dyr oberste Grundsaz bei de Neubildungen ist, däß sö si harmonisch eyn s Bairische einfüegn müessnd. Dösswögn kemmend s eender von germannische, alt- older mittlhoohdeudsche Wurtznen hervür older sö seind netty lauttliche Anpässungen aane deudsche Entspröchungen. Ayn umfassende Listn mit Neubildungen gibts aa.

## Kritik
Yn n Rowley Anthony zwickt zu n Beispil, däss ys eingangene Präteritum eyn de Buechspraach aufgnummen wordn ist. Er sagt "Was ausgstorbn ist, ist ausgstorbn" [Row]. Vil Leut zwickn aau dö Neubildungenn, als Erfindungenn von n ainer Ainzlperson. Öbbs anders ist non, däß myn von Haus aus ausgnummen von gwisse Wörter kain gäumaessige Bsunderheit nimmer eyn dyr Schreibung von dyr BB drinnen haat.

Als nit-phonetischs System ist d Buechspraach automatisch aau nit selbsterklaernd. Weiters geits wöder verbinddlichne Regln zur Ausspraach non ibathaaupts aynn föste Ausspraach sundern is ist allss frei und unverbinddlich. Grad dö Schreibung und dö ist glei wider 100%ig verbinddlich. Und dös machts fia bald aynn Ieds zeerst aynmaal unverstöndlich.

Ausser von n Hell Sepp ist, aau 17 Jaar nach dyr Erfindung von deraynn Planspraach, nach dyr Sturmibibl kain zwaitte Veröffntlichung in dyr Buechspraach bekannt. Dö BB wird von anderne Autorn offnsichtlich nit angnummen. Dö  Bekanntheit kimmt also yllain s von n dyr Sturmibibl, dö wo dö eerste bairische Bibl ist und damit muetmaaßlich öffntliche Aufmerksamkeit anzogn haat. 

## See
* Sturmibibl De Bibl eyn dö Bairische Buechspraach ibasötzt (Einfüerung)
* vaschwundena Impeafekt Ayn Bsunderheit von dyr Bairischn Buechspraach ist de ainfache Vergangenheit, dö wo s heintztags eyn kainer bairischn Mundart nimmer geit.

## Quellnen und driba Gschribns
* Hell Sepp: *Kollmerstubet*. Troosburg 1998.

Für de etymologischn, lauttlichnen und schriftlichnen Zammenhäng ibahaaups:

* [BGrSch]  Schmeller, Johann Andreas :*Die Mundarten Bayerns grammatisch dargestellt.* Karl Thienemann, München 1821.
* [dbD] Ludwig Zehetner: *Das bairische Dialektbuch*, Verlag C.H.Beck, München, 1985, ISBN 3406305628
* [BD] Ludwig Zehetner: *Bairisches Deutsch. Lexikon der deutschen Sprache in Altbayern*, Heinrich Hugendubel Verlag/edition vulpes, Kreuzlingen/München/Regensburg, 2005, ISBN 3980702871
* [KBS] Manfred Renn, Werner König: *Kleiner Bayerischer Sprachatlas*, Deutscher Taschenbuch Verlag, München, 2006, ISBN 3423033282
* [BGr] Ludwig Merkle: *Bairische Grammatik.* Buch & Media, München 2004, ISBN 3865200788.
* [BW] Johann Andreas Schmeller: *Bayerisches Wörterbuch*, 1827. 6. Auflage bei Oldenbourg Wissenschafts-Verlag, (Mai 2002), ISBN 3486526030.  Wörterbuch bei der Bayerischen Landesbibliothek Online
* Friedrich Kluge, bearb. v. Elmar Seebold: *Etymologisches Wörterbuch der deutschen Sprache/Kluge*, Walter de Gruyter, Berlin/New York, 2002, 24. Auflage, ISBN 3110174731
* [Row] persönliche Mittailung, Prof. Anthony Rowley, Landshut 2009.
* [Sch] Josef Schatz: *Wörterbuch der Tiroler Mundarten*,  Universitätsverlag Wagner, Innsbruck, 1993, ISBN 3703002522 
* [OeWB] Victor Dollmayr: *Wörterbuch der Bairischen Mundarten in Österreich*, Böhlaus, Wien 1963, ISBN 3700105509, 370010734X, 3700115024, 3700116802, 3700118201, 3700119313, 3700120001, 3700127391, 3700128810, 370012970X, 3700130589, 3700131488, 3700132654

## Werker
* Alts und Neuss Testament auf Bairisch
* WIMM-Schainer ("engl.: VIM-Tutorial", ibasötzt von n Hell Sepp, 2009)
* van Impe, Jack: "D Offnbarung, s Tausetreich und d Weissagung" (ibasötzt von n Hell Sepp)
* Roosnkranz

## In n Internet
* What the fuck is Bairisch? - Sturmibibl 1/3
* What the fuck is Bairisch? - Sturmibibl 2/3
* What the fuck is Bairisch? - Sturmibibl 3/3

## Abkürtzungen
* MB = Mitterbairisch 
** WMB = Wöstermitterbairisch
** OMB = Oostermitterbairisch
* SB = Sunderbairisch
* NB = Norderbairisch

## Bezugnissn